KLASA: 034-06/25-01/1

URBROJ: 711-02-02/06-2025-4

Zagreb, 26. veljače 2025.

 **ANA MARIJA ZDUNIĆ**

 **rukovoditeljica općih, pravnih i kadrovskih poslova**

 **Ličke vode d.o.o.**

**Predmet: očitovanje na zahtjev Ane Marije Zdunić**

 ***-daje se***

Povjerenstvo za odlučivanje o sukobu interesa (u daljnjem tekstu: Povjerenstvo) dana 08. siječnja 2025. godine zaprimilo je zahtjev za očitovanjem koji je podnijela Ana Marija Zdunić, rukovoditeljica općih, pravnih i kadrovskih poslova u trgovačkom društvu Ličke vode d.o.o.

U podnesenom zahtjevu podnositeljica navodi da su društvu preuzimatelja Usluga d.o.o. ( sada Ličke vode d.o.o.) pripojena određena trgovačka društva (Kaplja do.o., Kraljevac d.o.o., Spelekom d.o.o., Visočica d.o.o., Vodovod d.o.o., Vodovod Korenica d.o.o. i Vreline d.o.o.) te stoga postavlja upit imaju li bivši direktori koji su u novom društvu potpisali ugovore o radu pravo na isplatu božićnice, obzirom je pripajanje izvršeno 11. prosinca 2024. godine.

Na dodatno traženje Povjerenstva radi utvrđivanja činjenica potrebnih za davanje očitovanja, imenovana se očitovala da je direktorica Ivana Bačlija potpisala ugovor kojim postaje direktorica podružnice, a bivši direktor vodovoda u Lovincu je sada vodni redar. U prilogu navedenog očitovanja dostavljeni su i ugovori o radu za navedene osobe. Također, imenovana je navela i da su bivši direktori s radom u društvu Ličke vode d.o.o. započeli 12. prosinca 2024. godine te da je u trgovačkim društvima božićnica isplaćena djelatnicima prije pripajanja.

Zahtjev u ovom predmetu odnosi se na tumačenje odredbi ZSSI-a, stoga Povjerenstvo u sastavu Ines Pavlačić, kao zamjenice predsjednice Povjerenstva, Igora Lukača, Nike Nodilo Lakoš i Ane Poljak, kao članova Povjerenstva, povodom podnesenog zahtjeva na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 71. sjednici održanoj 13. veljače 2024. godine, podnositeljici daje očitovanje, kako slijedi.

U ovom konkretnom slučaju Povjerenstvo je prije svega izvršilo uvid o dostavljene ugovore o radu za naprijed navedene osobe te je nesporno utvrđeno da je Ivana Bačlija sklopila aneks ugovora o radu na neodređeno vrijeme za radno mjesto „direktor podružnice“, a Siniša Radulović ugovor o radu na neodređeno radno vrijeme za radno mjesto „stručni suradnik za vodne usluge-vodni redar“. Oba ugovora sklopljena su dana 31. prosinca 2024. godine te iz istih nesporno proizlazi da će imenovane osobe na navedenim radnim mjestima početi raditi od 01. siječnja 2025. godine.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Obzirom je u ovom slučaju utvrđeno da je u trgovačkim društvima u kojima su imenovane osobe obnašale dužnosti povodom kojih su obveznici ZSSI-a, božićnica isplaćena djelatnicima tih trgovačkih društava prije njihova pripajanja, imenovani nemaju pravo na isplatu te božićnice. Naime, iz priloženih ugovora nesporno proizlazi da su s radom na novim radnim mjestima započeli raditi s danom 01. siječnja 2025. godine te stoga ne mogu pravo na isplatu božićnice ostvariti retroaktivno. Što se tiče primanja božićnice ubuduće kao i ostvarivanja drugih prava (regres za godišnji odmor, uskrsnica i sl. ) imenovani navedeno mogu ostvariti temeljem naprijed navedenih ugovora o radu za nadolazeće razdoblje.

Slijedom navedenog, Povjerenstvo je dalo očitovanje kako je naprijed navedeno.

 ZAMJENICA PREDSJEDNICE POVJERENSTVA

 Ines Pavlačić, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana